Rettigheter og tilbud til pasienter og pårørende i
helsetjenesten.
Denne filmen gir deg informasjon om rettigheter og tilbud du kan
benytte deg av som pasient eller pårørende i helsetjenesten.
Du får dekket deler av dine utgifter ved behandling hos lege
på poliklinikken eller andre behandlingsinstitusjoner, men du
må betale en egenandel.
Frikort for helsetjenester får du når du har betalt over et
visst beløp i egenandeler. Når du viser frikort slipper du å
betale egenandeler for resten av kalenderåret.
Det kan være nyttig å bruke helsenorge appen eller logge inn
på helsenorge.no. Du får enkel og rask tilgang til tjenestene.
Har du vært til behandling eller skal til behandling som dekkes
av det offentlige kan du søke om å få stønad til reisen.
Søknaden må sendes inn senest 6 måneder etter behandlingsdatoen.
Det er egenandel på reiser som inngår i grunnlaget for frikort.
Informasjon om ordningen og elektronisk søknadsskjema for
reisestøtte finner du på helsenorge.no
Har du spørsmål angående pasientreiser? Ta kontakt på
telefon 05515.
Hovedregelen.
Du velger selv hvordan du vil reise, og reisen dekkes med et
fast beløp per kilometer, uansett hvilket transportmiddel
du bruker.
For reiser over 300 kilometer en vei dekkes utgifter tilsvarende
billigste offentlige transport på strekningen i stedet for en
standardsats per kilometer.
Ledsager.
Er du avhengig av ledsager på reisen for å kunne gjennomføre
selve reisen, må du få din behandler til å dokumentere et
medisinsk behov for ledsagelse på reisen.
Offentlig transport.
Offentlig transport er blant annet buss, tog og båt som går i
fast rute.
Søker du dekning for en reise med offentlig transport får du
som hovedregel dekket reisen med en standardsats per kilometer.
Reiser du med nødvendig ledsager og det kan dokumenteres at
offentlig transport er benyttet, kan både pasient og ledsager få
dekket reisen med en standardsats per kilometer.
Privatbil.
Bruker du privatbil på reisen dekkes reisen etter hovedregelen
med en standardsats per kilometer.
Har du med ledsager i bilen dekkes reisen likevel bare med
en standardsats.
Tilleggsutgifter for parkering, bilferge, bom og piggdekk dekkes
dersom det er nødvendig å bruke bil på reisen av helsemessige
eller trafikale årsaker. Er det helsemessige årsaker til behovet
for bil skal behandler dokumentere dette.
Hvis det er trafikale årsaker til behovet for bil vurderer
pasientreiser dette.
Fly.
Hvis du ønsker å reise med fly på reisen til behandling, må du
ringe ditt lokale pasientreisekontor på telefon
05515 så snart du har mottatt innkallingsbrevet ditt.
Pasientreisekontoret vil vurdere om fly er billigste reisevei, og
i så tilfelle hjelpe deg med å bestille flyturen.
Hvis du bestiller og betaler en flyreise på egenhånd, kan du
søke om å få reisen dekket etter at reisen er gjennomført.
For reiser under 300 kilometer hver vei vil reisen dekkes med
standardsats per kilometer.
For reiser på mer enn 300 kilometer hver vei dekkes
utgifter tilsvarende billigste offentlige transportmiddel på
strekningen.
Foreligger det et medisinsk behov for å reise med fly må du
få en dokumentasjon på dette fra din behandler.
Rekvirert reise.
Hvis du av helsemessige eller trafikale årsaker ikke kan reise
med offentlig transport, kjøre selv eller bli kjørt, kan du ha
behov for tilrettelegging av reisen.
Dersom det er helsemessige årsaker for tilretteleggingen,
er det behandler som vurderer det medisinske behovet og
rekvirerer transporten.
Er trafikale årsaker for tilretteleggingen må du ta
kontakt med pasientreiser på telefon 05515.
Å reise med rekvisisjon betyr at pasientreisekontoret organiserer
reisen for deg og velger det transportmiddelet som er mest
hensiktsmessig.
Noe ventetid må beregnes, og når det er mulig reiser flere
pasienter sammen.
Du betaler kun en egenandel for reisen hvis du ikke har frikort
eller fritaksgrunn.
Det er ulike ordninger du kan søke om.
Tilrettelagt transport (TT-kort).
Har du nedsatt funksjonsevne som gjør at du ikke kan bruke
ordinær kollektivtransport eller eget kjøretøy? Kan du søke om
TT-kort.
Det er kommunen eller fylkeskommunen som er ansvarlig
for ordningen, og som fastsetter kriteriene for hvem som kan få
TT-kort.
TT-kortet er personlig og kan bare brukes av innehaveren.
TT-ordningen er ment å dekke fritidsreiser for brukeren. Du
må fylle ut søknadsskjema og fastlegen din, fysioterapeut
eller ergoterapeut må fylle ut en erklæring.
Parkeringstillatelse for forflytningshemmede.
Hvis du har et behov for tilrettelagt parkering, så kan
du søke om parkeringskort for forflytningshemmede med
kommunen.
Tilbudet er beregnet på bilførere, men kan også gis til
passasjerer. For å søke om parkeringstillatelse må du ha
legeattest som viser at du ikke kan gå eller at du har store
vanskeligheter med å bevege deg over noe lengde.
Og kunne dokumentere, at du har et særlig behov for å parkere
nærmest spesifikke steder som bosted, arbeidsplass, skole
eller i forbindelse med annen aktivitet.
Ledsagerbevis.
Hvis du har behov for følge eller assistanse for å gå på
kultur og fritidsarrangementer, og kommunen din har tilbud om
ledsagerbevis, kan du søke om dette.
Det er den enkelte arrangør eller tilbyder som avgjør om de
aksepterer ledsagerbevis og hvilken rabatt ledsagerbeviset i
så fall gir.
Har du redusert inntektsmulighet på grunn av helserelaterte
utfordringer? Da kan du ha rett på sykepenger.
Sykepenger erstatter inntekten din opp til 6 g. Hvis du ikke
kan jobbe på grunn av sykdom eller skade inntil 52 uker.
Perioden er den samme, uavhengig om du er helt eller delvis
sykmeldt.
Det er smart å følge med på din side på nav.no i
sykmeldingsperioden.
Dersom man ikke har rett på sykepenger eller perioden har
gått ut kan man ha rett på arbeidsavklaringspenger.
Arbeidsavklaringspenger (AAP) skal sikre deg inntekt i
perioder på grunn av midlertidig sykdom eller skade.
Det er ikke et krav at du har mottatt sykepenger før du søker
om arbeidsavklaringspenger.
Som hovedregel må arbeidsevnen din være nedsatt med minst 50%.
Arbeidsevnen din må være nedsatt til alle typer arbeid.
Det er ikke noe krav om at du må ha mottatt sykepenger i forkant
eller ha et arbeidsforhold.